Na temelju članka 59. Zakona o znanstvenoj djelatnosti i visokom obrazovanju (Narodne novine br. 123/03., 198/03., 174/04., 2/07. – Odluka USHR 46/7., 45/07., 45/09., 94/13., 139/13., 101/14., 65/15. i 131/17), članka 39. Statuta Sveučilišta u Zadru (pročišćeni tekst, prosinac 2019.), Rektorica d o n o s i

**PRAVILNIK**

**CENTRA ZA ISTRAŽIVANJE GLAGOLJAŠTVA**

**OPĆE ODREDBE**

**Članak 1.**

Ovim se Pravilnikom utvrđuju status i djelatnost Centra za istraživanje glagoljaštva Sveučilišta u Zadru (u daljnjem tekstu: Centar), tijela Centra i njihove ovlasti, način financiranja i druga pitanja od značenja za djelatnost i poslovanje Centra.

### Ime i sjedište Centra

**Članak 2.**

(1) Puni je naziv Centra: *Centar za istraživanje glagoljaštva.*

(2) Uz puni naziv Centra na hrvatskom jeziku, Centar koristi i naziv preveden na engleski jezik: „*Centre for Research in Glagolitism“.*

(3) Sjedište Centra je u Zadru, Ulica Mihovila Pavlinovića 1.

### Status Centra

**Članak 3.**

(1) Centar je ustrojbena jedinica Sveučilišta u Zadru.

(2) Osnivač Centra je Sveučilište, a Centar djeluje u pravnom prometu pod nazivom Sveučilišta i svojim nazivom, a pravne poslove poduzima u ime i za račun Sveučilišta

(3) Centar se osniva i ukida po prijedlogu rektora odlukom Senata Sveučilišta u Zadru.

**Pečati Centra**

### Članak 4.

(1) Centar ima pečate sukladne grbu i pečatima Sveučilišta, te svoj službeni logo.

(2) Pečat promjera 34 mm okruglog je oblika, a u njegovom središtu je crtež crkve nekadašnjeg liceja *Sv. Dimitrija* s natpisom – *Sveučilište u Zadru* i *Universitas studiorum Jadertina*, te godinama 1396. i 2002.

(3) U pečatu promjera 24 mm nalazi se natpis: *Republika Hrvatska, Sveučilište u Zadru*, *Universitas studiorum Jadertina* i ime Centra u sredini.

### DJELATNOST CENTRA

**Članak 5.**

Temeljna je svrha Centra interdisciplinarno proučavanje, interpretiranje i promoviranje hrvatskoga glagoljaštva, osobito njegova zadarskoga odsječka, odnosno koordiniranje aktivnosti znanstvenika usmjerenih na istraživanja glagoljaštva i stvaranje pretpostavki za njihov rad.

Djelatnosti Centra obuhvaćaju:

1. Interdisciplinarna, suradnička, međuinstitucijska, znanstvena istraživanja hrvatskoga glagoljaštva, s naglaskom na njegovu zadarskome odsječku, uključujući znanstvena istraživanja glagoljskoga pisma i drugih dvaju hrvatskih pisama (latinice i ćirilice), istraživanja jezika različitih skupina glagoljskih tekstova te kulturološka i historiografska istraživanja hrvatskoga glagoljaštva;
2. Istraživanje potreba znanstvenika pri istraživanju glagoljaštva i humanistike općenito te stvaranje pretpostavki za primjenu suvremenih istraživačkih metoda, osobito onih koje se razvijaju u okvirima digitalne humanistike, u svrhu podizanja razine konkurentnosti i međunarodne prepoznatljivosti istraživača u području hrvatskoga glagoljaštva;
3. Identifikacija, inventarizacija i bibliografska obrada, registracija te stvaranje skupne i specijaliziranih baza podataka zadarskoga glagoljaštva te stvaranje baze podataka (bibliografije) znanstvenih i stručnih radova iz područja zadarskoga glagoljaštva;
4. Izdavačka djelatnost nastavkom objavljivanja unutar niza *Monumenta glagolitica Archidioecesis Iadertinae* i drugim izdavačkim aktivnostima;
5. Digitalizacija i objavljivanje digitalnih reprodukcija glagoljske građe;
6. Uključivanje tema iz područja glagoljaštva u studijske programe svih razina;
7. Istraživanje i primjena suvremenih oblika komuniciranja glagoljske baštine, promocija glagoljice kao važne sastavnice identiteta i kulture raznim ciljanim skupinama;
8. Uključivanje javnosti u istraživanja hrvatskoga glagoljaštva;
9. Organizacija znanstvenih i stručnih skupova, predstavljanja i drugih aktivnosti vezanih uz znanstvena i stručna istraživanja hrvatskoga glagoljaštva.

**Zaposlenici Centra**

**Članak 6.**

(1) Ovisno o potrebama i raspoloživim sredstvima, Sveučilište u Zadru može zasnovati radni odnos s jednom ili više osoba za rad u Centru.

(2) Sveučilište u Zadru može, ovisno o potrebama i raspoloživim sredstvima zasnovati radni s osobama za obavljanje stručnih i administrativnih poslova.

(3) U Centru se mogu zaposliti i osobe na jedno ili više radnih mjesta za rad na pojedinom projektu, na određeno vrijeme koliko traje projekt iz sredstava projekta.

**UPRAVLJANJE CENTROM**

**Članak 7.**

Centar ima Voditelja i Vijeće.

**Voditelj Centra**

**Članak 8.**

(1) Voditelj Centra zastupa i predstavlja Centar, te upravlja njegovim radom.

(2) Za voditelja Centra može biti izabran djelatnik Sveučilišta u znanstveno-nastavnom zvanju.

(3) Voditelja Centra imenuje Senat na prijedlog rektora.

(4) Voditelj Centra je odgovoran za svoj rad rektoru i Senatu.

(5) Mandat voditelja je dvije godine, a ista osoba može biti imenovana više puta.

(6) Voditelj u okviru svog djelokruga rada:

* ustrojava rad i poslovanje Centra,
* donosi plan i program rada Centra na početku svake kalendarske godine, te o njemu izvješćuje rektora i Senat,
* prati provedbu programa i izvedbenog plana rada Centra,
* donosi opće akte na prijedlog Vijeća Centra,
* imenuje članove Vijeća Centra,
* saziva, predsjedava i rukovodi sjednicama Vijeća Centra,
* potpisuje i provodi odluke koje donosi Vijeće Centra,
* skrbi o pravima i dužnostima djelatnika i suradnika u Centru,
* skrbi o osiguravanju materijalnih i kadrovskih uvjeta rada Centra, te unaprjeđenju rada Centra,
* koordinira rad s drugim centrima, odjelima, službama i tijelima na Sveučilištu i izvan Sveučilišta, te obavlja dužnosti prema rektoru i Senatu.

(7) Voditelj je obvezan jednom godišnje podnijeti izvješće o financijskom poslovanju Centra rektoru i Senatu.

(8) Voditelj centra obavlja i druge poslove u skladu sa Zakonom, ovim Pravilnikom, odlukama Vijeća Centra, rektora i Senata.

**Članak 9**.

(1) Voditelj može biti razriješen dužnosti i prije isteka roka na koji je izabran ako:

* sam zatraži razrješenje,
* zlouporabi položaj,
* krši odredbe Ustava, Zakona, Statuta, Etičkog kodeksa ili drugih akata Sveučilišta,
* ne obavlja dužnosti voditelja Centra redovito i profesionalno,
* svojim ponašanjem povrijedi ugled dužnosti koju obavlja,
* izgubi sposobnost obavljanja dužnosti.

 (2) O prijedlogu za razrješenje dužnosti voditelja odlučuje Senat Sveučilišta temeljem obrazloženog prijedloga za razrješenje voditelja kojeg podnosi rektor.

(3) Za slučaj razrješenja voditelja Centra, Senat imenuje vršitelja dužnosti najduže na vrijeme od godinu dana.

**Zamjenik voditelja**

#### Članak 10.

 (1) U slučaju privremene spriječenosti voditelja Centra u obavljanju dužnosti zamjenjuje ga zamjenik voditelja, kojeg imenuje rektor.

**Vijeće Centra**

**Članak 11.**

(1) Vijeće je znanstveno i stručno tijelo Centra koje čine najmanje tri, a najviše sedam nastavnika u znanstveno-nastavnom zvanju, a zaposlenici su Sveučilišta.

(2) Vijeće formira voditelj Centra, a potvrđuje rektor na prijedlog voditelja Centra.

(3) Vijeće Centra u okviru svoje nadležnosti:

* razmatra projekte, programe i aktivnosti Centra, raspravlja, daje prijedloge i mišljenja o nositeljima projekata, programa i aktivnosti voditelju Centra,
* daje prijedloge financijskog plana i druga mišljenja voditelju Centra,
* daje mišljenje o nabavi, postavljanju i korištenju znanstvene i nastavne opreme u Centru voditelju Centra
* razmatra godišnje izvješće voditelja,
* može imenovati stalna ili povremena povjerenstva kao svoja stručna tijela za obavljanje pojedinih poslova iz svoga djelokruga
* obavlja i druge poslove u skladu sa Statutom i ovim Pravilnikom.

(4) Vijeće Centra sastaje se najmanje svaka 2 (dva) mjeseca, a obavezno na početku i na kraju svakog semestra radi rasprave o tekućim i novim projektima Centra.

(5) Mandat Vijeća je dvije godine, a može biti ponovljen više puta.

### FINANCIRANJE CENTRA

**Članak 12.**

 Djelatnosti Centra financiraju se iz:

* vlastitih prihoda ostvarenih od znanstvenih i stručnih projekata,
* donacija i sponzorstava,
* drugih izvora dozvoljenih Zakonom.

### PRIJELAZNE I ZAVRŠNE ODREDBE

#### Članak 13.

(1) Ovaj Pravilnik stupa na snagu danom donošenja.

(2) Izmjene i dopune ovog Pravilnika provode se na isti način kao pri njegovu donošenju, pri čemu pravo pokretanja inicijative za promjenu Pravilnika ima Vijeće Centra, voditelj i rektor.

(3) Imenice koje se u ovom Pravilniku navode u muškom rodu odnose se jednako na oba spola i ne predstavljaju ni u kom slučaju spolnu/rodnu diskriminaciju.

Zadar, 25. svibnja 2020.

KLASA: 012-01/20-02/02

URBROJ: 2198-1-79-01/20-01

 Rektorica

 Prof. dr. sc. Dijana Vican